**Գավառ համայնքի ղեկավար Գուրգեն Մարտիրոսյանի ուղերձը Կանանց միջազգային օրվա՝ մարտի 8-ի առթիվ**

Հարգելի՛ կանայք,

Ջերմորեն և սրտանց շնորհավորում եմ ձեզ Մարտի 8-ի՝ Կանանց միջազգային օրվա առթիվ։

Պատահական չէ, որ կանանց տոնը աշխարհում առանձնահատուկ է նշվում և այն իր ուրույն տեղն ունի նաև հայկական տոնացույցում։ Պատահական չէ նաև, որ այս գեղեցիկ տոնը նշվում է գարնանամուտին, քանզի դուք կյանք արարող եք, վերազարթոնքի, ջերմության ու անսպառ սիրո մարմնավորում, և մեր բոլորի կյանքում անգնահատելի է ձեր դերակատարությունը։

Դու՛ք, հարգելի կանայք, աղջիկներ և քույրեր, գույն, ջերմություն ու սեր եք պարգևում շրջապատին, ձեր գոյությունը արդեն իսկ գեղեցկություն է․ ուստի ցանկանում եմ, որ լուսաշող ձեր հմայքը երբեք չխամրի, որ ձեր ժպիտների ջերմ շողերը մշտապես ջերմացնեն շրջապատն ու աշխարհը։

Իմ շնորհավորանքներն եմ հղում բոլոր մայրերին․ դուք բոլորիս կյանքում անհրաժեշտ ու կարևոր մարդիկ եք և այս տոնը առիթ է՝ ևս մեկ անգամ ձեզ շնորհակալ լինելու և առանձնահատուկ շնորհավորելու համար։

Երախտագիտությամբ շնորհավորում եմ նաև մեր որդեկորույս մայրերին․ ձեր զավակների սխրագործությունները մենք միշտ հիշելու ենք ու նրանց հիշատակը խնկարկելու։ Հերոսածին մայրե՛ր, ձեզ անսպառ համբերություն ու ձեր վիշտը արժանապատվորեն կրելու կամք եմ մաղթում։

Ուզում եմ նաև առանձնահատուկ շնորհավորանքներ հղել հատկապես Գավառ համայնքի մեր կանանց ու աղջիկներին․ առողջ ու երջանիկ եղեք, թող ի վերուստ ձեզ տրված արարումի շնորհը դրսևորվի բարի, ազգանվեր և մեր համայնքի զարգացման գործերում։

Լավագույն ցանկություններով կրկին շնորհավորում եմ մարտի 8-ի առթիվ և մաղթում բոլորիդ ամենալավն ու բարին։

***Ջերմ բարեմաղթանքներով՝ Գավառ համայնքի ղեկավար՝***

***Գուրգեն Երվանդի Մարտիրոսյան***